# Josep Berga i Vayreda

Josep Berga i Vayreda (Barcelona, 1964), més conegut com a Pep Berga, és un polític català, alcalde d'Olot entre 2019 i 2025.

## Biografia

Es va llicenciar en filosofia a la Universitat Autònoma de Barcelona, i va completar els seus estudis amb un diploma d'Especialització Universitària de Funció Gerencial a les Administracions Públiques (Universitat Ramon Llull) i un màster en Direcció Pública a ESADE. Un cop finalitzada la carrera, va treballar temporalment com a professor de filosofia a la UNED, per passar a treballar com a funcionari tècnic al llavors Departament de Benestar Social de la Generalitat de Catalunya.
Va iniciar la seva trajectòria política en el món de l'associacionisme local. Després de formar part de les juntes del Club Natació Olot, de l'organització del Cornamusam i de Garrotxa Solidària, el 2003 va fer el pas a la política i va anar tercer a la llista de Convergència i Unió encapçalada per Eudald Morera per Olot a les eleccions municipals de 2003, i segon a les llistes les eleccions de 2007, 2011 i 2015, darrera de Josep Maria Corominas, sent el seu home de confiança. Ha sigut regidor de Cultura, d'Educació i de Benestar Social i Drets Civils a l'Ajuntament d'Olot, i portaveu del grup municipal del PDeCAT. Vuit anys a l'oposició i vuit més fent de regidor. També ha sigut vicepresident del Consell Comarcal de la Garrotxa durant dotze anys.
A les eleccions municipals de 2019 fou escollit alcalde d'Olot, amb majoria absoluta i presentant una llista paritària. En la seva presa de possessió va citar quatre grans eixos de treball: el progrés social, la prosperitat econòmica, la transformació urbana i la construcció democràtica. El setembre de 2020 es va donar de baixa del PDcat, passant a formar part del partit Junts per Catalunya.
Es va tornar a presentar com a alcaldable a les eleccions municipals de 2023, on tornà a ser la força més votada, però va perdre la majoria absoluta. Dies després va anunciar un pacte de govern amb Esquerra Republicana.
El febrer de 2025 va anunciar que deixava l'alcaldia, alegant motius personals.

## Referències

* 1 2 NacióGarrotxa. «Pep Berga (JxCat Olot): «He estat regidor de tothom i m'agradaria ser l'alcalde de tothom» | NacióGarrotxa». [Consulta: 1r setembre 2020].
* ↑ «Pep Berga confirma que deixa l’alcaldia d’Olot: «Me'n vaig feliç»», 04-02-2025. [Consulta: 5 febrer 2025].
* 1 2 «Josep Berga, l'home de confiança de Corominas, candidat del PDeCAT per Olot». Diari de Girona, 22-01-2019. [Consulta: 1r setembre 2020].
* ↑ Casas, Jordi. «"El nostre compromís és amb Olot i amb l'1-O" - 22 maig 2019». [Consulta: 5 març 2025].
* ↑ «Josep Berga, nou alcalde d'Olot». Diari de Girona. [Consulta: 1r setembre 2020].
* ↑ Casas, Jordi. «Berga organitza el govern d'Olot en quatre grans eixos - 19 juny 2019». [Consulta: 1r setembre 2020].
* ↑ NacióDigital. «Pep Berga pren el relleu de Corominas a l'alcaldia d'Olot amb majoria absoluta | NacióDigital». Arxivat de l'original el 2021-06-09. [Consulta: 1r setembre 2020].
* ↑ Casas, Jordi. «El PDeCAT d'Olot renova més de mitja llista per mantenir l'alcaldia - 22 març 2019». [Consulta: 1r setembre 2020].
* ↑ 324cat. «Junts i ERC arriben a un acord de govern "fort i estable" a Olot i Pep Berga tornarà a ser alcalde», 12-06-2023. [Consulta: 13 juny 2023].